Document ID: 32004R2117

ΚΑΝΟΝΙΣΜΌΣ (ΕΚ) αριθ. 2117/2004 ΤΟΥ ΣΥΜΒΟΥΛΊΟΥ
της 7ης Δεκεμβρίου 2004
για την παράταση της αναστολής του δασμού αντιντάμπινγκ που επιβλήθηκε με την απόφαση αριθ. 2730/2000/ΕΚΑΧ της Επιτροπής στις εισαγωγές τεμαχίων οπτάνθρακα με διάμετρο μεγαλύτερη των 80 mm, καταγωγής Λαϊκής Δημοκρατίας της Κίνας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), (εφεξής «βασικός κανονισμός»), και ιδίως το άρθρο 14 παράγραφος 4,
την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
A. ΔΙΑΔΙΚΑΣΙΑ
(1)
Βάσει της απόφασης αριθ. 2730/2000/ΕΚΑΧ (2), η Επιτροπή επέβαλε οριστικό δασμό αντιντάμπινγκ ύψους 32,6 EUR ανά τόνο, στις εισαγωγές τεμαχίων οπτάνθρακα με διάμετρο μεγαλύτερη των 80 mm («οπτάνθρακας 80+»), καταγωγής Λαϊκής Δημοκρατίας της Κίνας (εφεξής «ΛΔΚ») που υπάγεται στον κωδικό ΣΟ 2704 00 19 (κωδικός Taric 2704001910).
(2)
Βάσει της απόφασης 2004/264/ΕΚ (3) (εφεξής η «απόφαση»), η Επιτροπή ανέστειλε τον οριστικό δασμό αντιντάμπινγκ για περίοδο εννέα μηνών, με ισχύ από τις 20 Μαρτίου 2004.
B. ΟΙ ΛΟΓΟΙ ΣΤΟΥΣ ΟΠΟΙΟΥΣ ΟΦΕΙΛΕΤΑΙ Η ΠΑΡΑΤΑΣΗ ΤΗΣ ΑΝΑΣΤΟΛΗΣ
(3)
Το άρθρο 14 παράγραφος 4 του βασικού κανονισμού προβλέπει την αναστολή των μέτρων αντιντάμπινγκ προς όφελος της Κοινότητας, για το λόγο ότι έχουν μεταβληθεί προσωρινά οι συνθήκες της αγοράς σε βαθμό τέτοιο που θα ήταν απίθανο να εμφανισθεί εκ νέου η ζημία ως συνέπεια της αναστολής των μέτρων. Τα μέτρα αντιντάμπινγκ δύνανται να αναστέλλονται βάσει απόφασης της Επιτροπής για χρονική περίοδο εννέα μηνών. Το άρθρο 14 παράγραφος 4 διευκρινίζει επίσης ότι η αναστολή δύναται να παρατείνεται για μεγαλύτερο χρονικό διάστημα το οποίο δεν θα υπερβαίνει το ένα έτος, εάν το αποφασίσει το Συμβούλιο ύστερα από πρόταση της Επιτροπής.
(4)
Ύστερα από την αναστολή του οριστικού δασμού αντιντάμπινγκ βάσει της απόφασης, η Επιτροπή, σύμφωνα με την αιτιολογική σκέψη 15 της απόφασης, συνέχισε να παρακολουθεί την κατάσταση του οπτάνθρακα 80 + στην αγορά. Εκτός από την ανάλυση των εισαγωγών από τη ΛΔΚ, απεστάλη ερωτηματολόγιο σε όλα τα ενδιαφερόμενα μέρη που ζητά στοιχεία σχετικά με την παραγωγή, τον όγκο των πωλήσεων και τις τιμές στην αγορά της Κοινότητας καθώς και τα κέρδη για το 2003 και για τους πρώτους έξι μήνες του 2004.
(5)
Απαντήσεις έστειλαν τόσο οι κλάδοι που υπέβαλαν καταγγελία όσο και οι κλάδοι των χρηστών. Συνεργάσθηκαν τέσσερις παραγωγοί της Κοινότητας: τρεις από την ΕΕ-15 (καταγγέλλων κλάδος) και ένας από την Πολωνία. Συνεργάσθηκαν επίσης δώδεκα εταιρείες που εκπροσωπούν τον κλάδο του ορυκτοβάμβακα και των χυτηρίων.
(6)
Όσον αφορά τον όγκο των εισαγωγών στην Κοινότητα από τη ΛΔΚ, διαπιστώθηκε ότι, κατά τη διάρκεια των πρώτων έξι μηνών του 2004, ο όγκος των εισαγωγών του εν λόγω προϊόντος μειώθηκε κατά 4 % σε σύγκριση με την ίδια περίοδο το 2003. Ωστόσο, με βάση την εμπειρία των προηγούμενων ετών, φαίνεται ότι γίνονται κανονικά περισσότερες εισαγωγές κατά το δεύτερο εξάμηνο του έτους. Πράγματι, στην περίπτωση αυτή, η σύγκριση του όγκου των εισαγωγών μεταξύ Ιανουαρίου και Ιουνίου 2004 και του τελευταίου εξαμήνου του 2003 δείχνει μείωση σε ποσοστό 11 %.
(7)
Όσον αφορά τις τιμές, η μέση τιμή του οπτάνθρακα 80 + κατά τη διάρκεια του πρώτου εξαμήνου του 2004 αυξήθηκε κατά 107 % σε σύγκριση με τη μέση τιμή το 2003. Κατά μέσο όρο, η τιμή μονάδας ήταν 124 EUR ανά τόνο το 2003 και 256 EUR ανά τόνο κατά τη διάρκεια του πρώτου εξαμήνου του 2004. Σημειώνεται ότι, κατά το πρώτο πεντάμηνο του 2004, υπήρχε ελαφρά αύξηση, από 110 EUR σε 140 EUR και ότι τον Ιούνιο η τιμή αυξήθηκε σε 403 EUR.
(8)
Κατά τη διάρκεια της αρχικής έρευνας, οι κύριοι ανταγωνιστές της ΛΔΚ ήταν η Πολωνία και η Τσεχική Δημοκρατία. Σύμφωνα με τη Eurostat, το σύνολο των εισαγωγών από τις χώρες αυτές ήταν 924 602 τόνοι σε σύγκριση με 318 005 τόνους από τη ΛΔΚ το 2003. Οι χώρες αυτές αποτελούν σήμερα μέρος του κοινοτικού κλάδου και τα στοιχεία τους έχουν ληφθεί υπόψη.
(9)
Οι παραγωγοί της Κοινότητας (ΕΕ-15) αύξησαν την παραγωγή τους από 442 397 τόνους το 2003 σε περίπου 543 920 τόνους το 2004, ήτοι κατά 23 %. Ταυτόχρονα ο όγκος των πωλήσεων αυξήθηκε κατά 35 % και οι τιμές κατά 8 %. Φαίνεται πως ο κοινοτικός κλάδος άρχισε να ανακάμπτει σε σχετικά καλό βαθμό από την προηγούμενη ζημιογόνο κατάσταση, καθώς το μέσο κέρδος ήταν 8,5 % το 2003 και 12,4 % στα τέλη του Ιουνίου 2004.
(10)
Όσον αφορά τα νέα κράτη μέλη της ΕΕ, η παραγωγή οπτάνθρακα 80 + επικεντρώνεται κυρίως στην Πολωνία και στην Τσεχική Δημοκρατία. Ένας από τους πολωνούς παραγωγούς συνεργάσθηκε στην παρούσα διαδικασία. Η παραγωγή της ΕΕ των 25 στις εταιρείες που συνεργάσθηκαν αυξήθηκε κατά 30 % από το 2003 έως το 2004. Ταυτόχρονα ο όγκος των πωλήσεων αυξήθηκε κατά 39 % και οι τιμές των πωλήσεων κατά 12 %. Το μέσο κέρδος για τους παραγωγούς της ΕΕ των 25 ήταν ύψους 13 % το 2003 και 19,1 % το 2004.
(11)
Οι τιμές του οπτάνθρακα 80 + που εισήχθη από τη ΛΔΚ από τον κλάδο των χρηστών αυξήθηκαν από 143 EUR ανά τόνο το 2003 σε 255 EUR ανά τόνο το 2004 (Απρίλιος-Ιούνιος), ήτοι κατά 78 %. Ο όγκος του κινέζικου οπτάνθρακα που αγόρασαν οι εν λόγω χρήστες μειώθηκε από 158 730 τόνους το 2003 σε όγκο που υπολογίζεται σε 65 114 τόνους το 2004, ήτοι κατά 59 %.
(12)
Οι χρήστες εξακολουθούν να ισχυρίζονται ότι η προμήθεια οπτάνθρακα 80 + δεν ικανοποιεί τη ζήτηση στην κοινοτική αγορά, παρά τις σημαντικές αυξήσεις που σημειώθηκαν στην παραγωγή και στις πωλήσεις του κοινοτικού κλάδου. Επιπλέον, ισχυρίζονται ότι ο κινεζικός οπτάνθρακας 80 + δεν διατίθεται σε επαρκείς ποσότητες και ακόμη και στην περίπτωση αυτή η τιμή του είναι πολύ υψηλή.
Γ. ΣΥΜΠΕΡΑΣΜΑ
(13)
Με βάση τα προαναφερόμενα, αποδεικνύεται ότι η αγορά βρίσκεται στην ίδια κατάσταση με την περίοδο κατά την οποία τα μέτρα είχαν ανασταλεί. Πράγματι, δεδομένης της προσωρινής αλλαγής στις συνθήκες της αγοράς, και ιδίως λόγω του υψηλού επιπέδου τιμών του εν λόγω προϊόντος, που είναι πολύ υψηλότερες από το ζημιογόνο επίπεδο τιμών που διαπιστώθηκε στην αρχική έρευνα, καθώς και λόγω της έλλειψης σε προμήθεια οπτάνθρακα 80 +, κρίνεται ότι η ζημία που προκλήθηκε στον κοινοτικό κλάδο από εισαγωγές οπτάνθρακα 80 + από τη ΛΔΚ δεν είναι πιθανόν να επανεμφανιστεί βάσει των σημερινών συνθηκών και ότι η παράταση της αναστολής θα ήταν προς το συμφέρον της Κοινότητας. Συνεπώς, οι όροι για την αναστολή εξακολουθούν να πληρούνται.
(14)
Λόγω των προαναφερομένων, προτείνεται να παραταθεί η αναστολή του δασμού αντιντάμπινγκ στις εισαγωγές τεμαχίων οπτάνθρακα με διάμετρο μεγαλύτερη των 80 mm για περαιτέρω περίοδο ενός έτους, σύμφωνα με το άρθρο 14 παράγραφος 4 του βασικού κανονισμού.
(15)
Θα πρέπει να σημειωθεί ότι, κατά την εκπνοή της παρούσας αναστολής, θα έχει λήξει ο ισχύων δασμός αντιντάμπινγκ, εκτός εάν υποβληθεί αίτηση για την επανεξέταση της ημερομηνίας λήξης.
(16)
Όλα τα ενδιαφερόμενα μέρη ενημερώθηκαν σχετικά με τα κύρια πραγματικά περιστατικά και το σκεπτικό που οδηγεί σε αυτό το συμπέρασμα. Με βάση το σκεπτικό ότι η αγορά οπτάνθρακα είναι πολύ ασταθής, ο κοινοτικός κλάδος ζήτησε παράταση, μέγιστης διάρκειας εννέα μηνών, της αναστολής του δασμού αντιντάμπινγκ. Για το λόγο αυτό κρίθηκε ότι, στην παρούσα συγκυρία, δεν ενδείκνυται μικρότερη περίοδος, εφόσον σύμφωνα με το άρθρο 14 παράγραφος 4 του βασικού κανονισμού, τα μέτρα δύνανται να επιβληθούν εκ νέου οιαδήποτε στιγμή και κατόπιν διαβούλευσης, εφόσον δεν ισχύει πλέον ο λόγος στον οποίο οφείλεται η αναστολή.
(17)
Κατά τη διάρκεια της αναστολής, η Επιτροπή συνεχίζει να εξετάζει την εξέλιξη των εισαγωγών οπτάνθρακα 80 + στην Κοινότητα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η αναστολή του οριστικού δασμού αντιντάμπινγκ που επιβλήθηκε βάσει της απόφασης αριθ. 2730/2000/ΕΚΑΧ παρατείνεται έως τις 15 Δεκεμβρίου 2005.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Δεκεμβρίου 2004.

Labels: 3
4
18
14